
נכחו:

חברי הוועדה:	אמנון רובינשטיין – היו"ר
	יוסף לפיד



מוזמנים:	עו"ד יהושע שופמן	- משנה ליועץ המשפטי לממשלה
	סיגל קוגוט	- משרד המשפטים
	יוליה מרוז-אלברטון	- אגף התקציבים, משרד האוצר
	אורי קידר	- לשכת עורכי הדין
	אסנת סמרלי	- שינוי



יועץ משפטי:        שלמה שהם	

מנהלת הוועדה:    דורית ואג

קצרנית:               אביגיל זכאי




סדר היום:      הצעת חוק נציבות הדורות הבאים, התש"ס-2000, של חה"כ יוסף לפיד
	             וקבוצת חברי כנסת (פ/1236) – אישור לקריאה ראשונה – הצבעה.



הצעת חוק נציבות הדורות הבאים, התש"ס-‏2000

היו"ר אמנון רובינשטיין:

	אני פותח את ישיבת הוועדה בנושא:  הצעת חוק נציבות הדורות הבאים, התש"ס-2000, של חבר-הכנסת יוסף לפיד.  זו ישיבה שניה.  בישיבה הקודמת ביקשתי שנציג משרד המשפטים, המציע והיועץ המשפטי של הוועדה יגיעו לנוסח מסוכם.  על העקרונות לא היו חילוקי דעות, היו חילוקי דעות רק על הטכניקה ועל זהותו של הגוף שיטפל בנושא הזה.  הגעתם לסיכום, נכון?

יוסף לפיד:

	הגענו לסיכום.  יש דבר אחד שלגביו משרד המשפטים לא גיבש עמדה והוא איזה תחומים יהיו במסגרת טיפולו של הנציב אבל זה נושא שיכול לבוא לדיון אחרי הקריאה הראשונה.  עוד שאלה היא כמה שנות ניסיון צריך.

	אני רוצה להביע את הערכתי הרבה למה שעשו בענין זה המשפטנים של משרד המשפטים מר שופמן ובעיקר גב' קוגוט יחד עם היועצת המשפטית שלנו.  ללא עזרתם היוצאת מן הכלל לא היינו  מגיעים לנוסח המקובל והמסובך שיש לנו.

	אם אין התנגדות, אני מבקש שנאשר את הצעת החוק לקריאה ראשונה.

היו"ר אמנון רובינשטיין:

	בבקשה, נציגת משרד האוצר.

יוליה מרוז-אלברטון:

	בישיבה הקודמת לא עלה נושא התקציב.  רציתי להביא לידיעת הנוכחים כי בזמנו החליטה הממשלה שלא לקבוע עמדה לגבי הצעת החוק.  אחר-כך הוגש ערר על-ידי שר האוצר על הצעת החוק הזאת והערר עדיין עומד בעינו.

עו"ד סיגל קוגוט:

	הערר היה על כך שזה היה תאגיד ציבורי.

יוליה מרוז-אלברטון:

	אמנם נוסח הצעת החוק השתנה אבל עדיין זה יהווה חלק מתקציב הכנסת שנקבע באופן עצמאי, כך שזה מנותק מהממשלה.

דורית ואג:

	האם להצעת החוק הזאת יש עלות תקציבית או לא?

יוליה מרוז-אלברטון:

	בוודאי שיש לה עלות תקציבית.

דורית ואג:

	זה יבוא מתקציב הכנסת?


יוליה מרוז-אלברטון:

	כן.  ההערכה של אגף התקציבים היא שזה יהיה כמספר מיליוני שקלים בשנה.

היו"ר אמנון רובינשטיין:

	בין 2 ל-10 מיליון שקל.

יוסף לפיד:

	לא, די בזה כדי להבריח את כל מי שבעד החוק הזה.  עשינו חשבון של בערך מיליון שקל.

היו"ר אמנון רובינשטיין:

	נכתוב בין מיליון ל-2 מיליון שקל.  

	אגב, כתבתי מאמר על הצעות החוק הפרטיות וגיליתי אגב המחקר שגם במדינות שאוסרות על חקיקה פופוליסטית כזאת עושים הבחנה בין חוק שהעיקר שלו הוא ההוצאה התקציבית לבין חוק שיש לביצועו השלכה תקציבית כלשהי.  באנגליה, אם עושים חוק שמשנה משהו וצריך להוסיף לו אדם מסוים, זה לא נכנס לכלל לפיו צריך לכך את הסכמת שר האוצר.  מצאתי באינטרנט אתר צרפתי מפורט על הנושא אבל כנראה ששם לא מעלים על דעתם שחבר באסיפה הלאומית יכול להגדיל את תקציב המדינה.

יוסף לפיד:

	מה שכתבת נכון אבל זה תמיד היה קיים בכנסת.  השנה הפירצה הזאת נוצלה בצורה מוזרה.

היו"ר אמנון רובינשטיין:

	 גם ביבי נתניהו טלפן אלי יום אחד ואמר לי:  תעשה משהו.  אמרתי לו:  אתה ראש הממשלה.  הוא אמר לי:  אין תקציב בכלל, הכנסת מאשרת תקציב ולמחרת הוא גדל ב-30%.  בתקופת רבין היה משבר בכנסת עם אלי דיין שהגיש הצעת חוק שהיתה צריכה לעלות 7 מיליארד שקל.

דורית ואג:

	בגלל שחשבתי שזה יהיה מתקציב הכנסת – מתוך הישיבה הקודמת – הודעתי על ההצעה ליושב-ראש הכנסת אבל לא שמענו מהם כלום.

יוסף לפיד:

	 יושב-ראש הכנסת הוא אחד מהתומכים הנלהבים של הצעת החוק.

היו"ר אמנון רובינשטיין:

	 אני עובר לחוק.  אנחנו מאשרים את שם החוק, צריך להוסיף את מספר התיקון.

	בסעיף 17(א) אין בעיות.

	 מה עם סעיף 17 (ב)? 


שלמה שהם:

	מה עם המלה "לכאורה"?  אם החלטת שיש לו השפעה צריך להוריד את המלה "לכאורה".

אסנת סמרלי:

	זה משאיר שיקול דעת לנציב.

היו"ר אמנון רובינשטיין:

	 אני בעד שנשאיר את המלה "לכאורה", אתה נותן לו שיקול דעת להחליט.

עו"ד יהושע שופמן:

	זה ענין של ועדת החוקה.

יוסף לפיד:

	הסמנטיקה לא קובעת, המצב אותו הדבר בשני המקרים.

היו"ר אמנון רובינשטיין:

	 נשאיר את זה.

דורית ואג:

	אתם לא רוצים להוסיף חינוך, דיור, בריאות?

היו"ר אמנון רובינשטיין:

	אני מבקש להוסיף חינוך, בריאות, מצב המשק והכלכלה, כי זה יהיה 90% מהעבודה.

יוסף לפיד:

	 יש לנו כבר רשימה בסעיף 4(א). 

היו"ר אמנון רובינשטיין:

	 אני בעד רשימה, חברת-הכנסת יעל דיין התנתה את תמיכתה בזה.

יוסף לפיד:

	 היא צודקת כי יכולים לחרוג לדברים פוליטיים.  אני מקבל שצריך להוסיף מה שהציע היושב-ראש ואז הסעיף יהיה:  משק וכלכלה, דמוגרפיה, איכות סביבה, תשתית, תכנון ובניה, איכות חיים, מדע, טכנולוגיה, גנטיקה, חינוך ובריאות.

היו"ר אמנון רובינשטיין:

	 סעיף 17(ב) מאושר.

	בסעיף 18 לא היו חילוקי דעות.  סעיף 18 מאושר.

	לסעיף 19 יש הערות?  הסעיף מאושר.
	
	לסעיף 20 יש הערות?  הסעיף מאושר.

	סעיף 21 מאושר.

	סעיף 22 מאושר.

	סעיף 23.  מה הבעיה כאן?

יוסף לפיד:

	 ניסיון של שלוש שנים.

עו"ד יהושע שופמן:

מי שגומר אוניברסיטה יש לו ניסיון של שלוש שנים.  צריך לתת יותר משקל לאיש.

יוסף לפיד:

	 חמש שנים.

היו"ר אמנון רובינשטיין:

	 סעיף 23 מאושר.

	סעיף 24 מאושר.

	סעיף 25 מאושר.

	סעיף 26 מאושר.

	סעיף 27 מאושר.

	אני מעמיד את הצעת החוק כולה להצבעה.  מי בעד העברת הצעת החוק לקריאה ראשונה?

הצבעה
הצעת החוק אושרה פה אחד לקריאה ראשונה

היו"ר אמנון רובינשטיין:

   	הצעת החוק אושרה לקריאה ראשונה ואם תהיה כנסת היא תגיע למושב החורף.

	תודה רבה.  הישיבה נעולה.


הישיבה ננעלה בשעה 10:15


		






